CELEX: C2007/170/58
Language: el
Date: 2007-07-21 00:00:00
Title: Υπόθεση T-172/07: Προσφυγή της 11ης Μαΐου 2007 — Atlantic Dawn κ.λπ. κατά Επιτροπής

21.7.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 170/29
            
         Προσφυγή της 11ης Μαΐου 2007 — Atlantic Dawn κ.λπ. κατά Επιτροπής
   (Υπόθεση T-172/07)
   (2007/C 170/58)
   Γλώσσα διαδικασίας: η αγγλική
   Διάδικοι
   
      Προσφεύγοντες: Atlantic Dawn Ltd (Killybegs, Ιρλανδία), Antarctic Fishing Co. Ltd (Killybegs, Ιρλανδία), Atlantean Ltd (Killybegs, Ιρλανδία), Killybegs Fishing Enterprises Ltd (Killybegs, Ιρλανδία), Doyle Fishing Co. Ltd (Killybegs, Ιρλανδία), Western Seaboard Fishing Co. Ltd (Killybegs, Ιρλανδία), O'Shea Fishing Co. Ltd (Killybegs, Ιρλανδία), Aine Fishing Co. Ltd (Burtonport, Ιρλανδία), Brendelen Ltd (Lifford, Ιρλανδία), Cavankee Fishing Co. Ltd (Lifford, Ιρλανδία), Ocean Trawlers Ltd (Killybegs, Ιρλανδία), Eileen Oglesby (Burtonport, Ιρλανδία), Noel McGing (Killybegs, Ιρλανδία), Mullglen Ltd (Balbriggan, Ιρλανδία), Bradan Fishing Co. Ltd (Sligo, Ιρλανδία), Larry Murphy (Castletownbere, Ιρλανδία), Pauric Conneelly (Claregalway, Ιρλανδία), Thomas Flaherty (Kilronan, Ιρλανδία), Carmarose Trawling Co. Ltd (Killybegs, Ιρλανδία), Colmcille Fishing Ltd (Killybegs, Ιρλανδία) (εκπρόσωποι: D. Barry, Solicitor, G. Hogan, SC, N. Travers και T. O'Sullivan, Barristers)
   
      Καθής: Επιτροπή των Ευρωπαϊκών Κοινοτήτων
   Αιτήματα των προσφευγόντων
   Οι προσφεύγοντες ζητούν από το Πρωτοδικείο:
   
               —
            
            
               να ακυρώσει τον κανονισμό (ΕΚ) 147/2007 της Επιτροπής, της 15ης Φεβρουαρίου 2007, για την προσαρμογή ορισμένων αλιευτικών ποσοστώσεων από το 2007 έως το 2012 σύμφωνα με το άρθρο 23, παράγραφος 4, του κανονισμού (ΕΚ) 2371/2002 του Συμβουλίου για τη διατήρηση και βιώσιμη εκμετάλλευση των αλιευτικών πόρων στο πλαίσιο της κοινής αλιευτικής πολιτικής·
            
         
               —
            
            
               επικουρικώς, να ακυρώσει το άρθρο 1 και το παράρτημα I του κανονισμού (ΕΚ) 147/2007 της Επιτροπής, της 15ης Φεβρουαρίου 2007, για την προσαρμογή ορισμένων αλιευτικών ποσοστώσεων από το 2007 έως το 2012 σύμφωνα με το άρθρο 23, παράγραφος 4, του κανονισμού (ΕΚ) 2371/2002 του Συμβουλίου για τη διατήρηση και βιώσιμη εκμετάλλευση των αλιευτικών πόρων στο πλαίσιο της κοινής αλιευτικής πολιτικής, καθόσον οι διατάξεις αυτές μειώνουν τις ποσοστώσεις αλιείας σκουμπριού (Scomber scombrus) που χορηγήθηκαν στην Ιρλανδία για τα έτη 2007 έως 2012·
            
         
               —
            
            
               να καταδικάσει την Επιτροπή στα δικαστικά έξοδα.
            
         Λόγοι ακυρώσεως και κύρια επιχειρήματα
   Η υπό κρίση προσφυγή σκοπεί στην, κατ' εφαρμογή του άρθρου 230 ΕΚ, ακύρωση του κανονισμού (ΕΚ) 147/2007 της Επιτροπής, της 15ης Φεβρουαρίου 2007, για την προσαρμογή ορισμένων αλιευτικών ποσοστώσεων από το 2007 έως το 2012 σύμφωνα με το άρθρο 23, παράγραφος 4, του κανονισμού (ΕΚ) 2371/2002 του Συμβουλίου για τη διατήρηση και βιώσιμη εκμετάλλευση των αλιευτικών πόρων στο πλαίσιο της κοινής αλιευτικής πολιτικής (1).
   Οι προσφεύγοντες ισχυρίζονται ότι ο προσβαλλόμενος κανονισμός πρέπει να ακυρωθεί για τέσσερις λόγους:
   Πρώτον, οι προσφεύγουσες υποστηρίζουν ότι η Επιτροπή δεν ήταν αρμόδια να εκδώσει τον προσβαλλόμενο κανονισμό περί μειώσεως των ποσοστώσεων αλιείας για τα έτη 2007 έως 2012 βάσει του άρθρου 23, παράγραφος 4, του κανονισμού (ΕΚ) 2371/2002 του Συμβουλίου.
   Επικουρικώς, στην περίπτωση κατά την οποία το Πρωτοδικείο αποφανθεί ότι η Επιτροπή ήταν αρμόδια να προβεί σε μειώσεις των ποσοστώσεων για πλείονα έτη λόγω υπερβάσεως, στο παρελθόν, των ποσοστώσεων αλιείας που είχαν χορηγηθεί, οι προσφεύγοντες ισχυρίζονται ότι, εν προκειμένω, υπήρξε κατάχρηση εξουσίας εκ μέρους της Επιτροπής. Συγκεκριμένα, οι προσφεύγοντες διατείνονται ότι η Επιτροπή δεν απέδειξε ότι τα κράτη μέλη τα οποία αφορά ο προσβαλλόμενος κανονισμός, δηλαδή η Ιρλανδία και το Ηνωμένο Βασίλειο, υπερέβησαν τις αλιευτικές δυνατότητες που τους χορηγήθηκαν, όπως επιτάσσει το άρθρο 23, παράγραφος 4, του προπαρατεθέντος κανονισμού προκειμένου περί μειώσεως των ποσοστώσεων. Επίσης, οι προσφεύγοντες υποστηρίζουν ότι η Επιτροπή, εγκαταλείποντας αιφνιδίως την πάγια πολιτική μειώσεως των ποσοστώσεων «βάσει του προηγουμένου έτους», απέκλινε από το γράμμα του άρθρου 5 του κανονισμού 847/96 και από την πρακτική που είχε διαμορφωθεί κατά την εφαρμογή του και, κατά συνέπεια, παραβίασε την αρχή της δικαιολογημένης εμπιστοσύνης.
   Επιπροσθέτως, οι προσφεύγοντες διατείνονται ότι η Επιτροπή παρέλειψε, κατά παράβαση του άρθρου 253 ΕΚ, να αιτιολογήσει την απόφασή της. Ως εκ τούτου, ισχυρίζονται ότι ο προσβαλλόμενος κανονισμός δεν είναι επαρκώς αιτιολογημένος, δεδομένου ιδίως του γεγονότος ότι συνιστά σαφή και ριζική μεταβολή πολιτικής με σημαντικές δυσμενείς συνέπειες για τους προσφεύγοντες.
   Τέλος, οι προσφεύγοντες ισχυρίζονται ότι η Επιτροπή παραβίασε την αρχή της ίσης μεταχειρίσεως, καθόσον δεν έλαβε μέτρα ισοδύναμα αυτών που περιλαμβάνονται στον προσβαλλόμενο κανονισμό εναντίον κανενός άλλου αλιευτικού στόλου, στις περιπτώσεις στις οποίες πληροφορήθηκε την ύπαρξη ουσιώδους υπερβάσεως των ποσοστώσεων αλιείας όσον αφορά παρομοίως απειλούμενα αποθέματα ιχθύων.
   
      (1)  ΕΕ L 46, σ. 10.